Plenárne zasadnutie Európskeho sektorového sociálneho dialógu vo vzdelávaní

Dňa 14.12.2023 sa v Bruseli uskutočnilo **plenárne zasadnutie členov Európskeho sektorového sociálneho dialógu vo vzdelávaní (ESSDE)**. Odborový zväz školstva na rokovaní zastupoval vedúci Úradu zväzu Juraj Stodolovský.

ESSDE bol založený v roku 2010 a jeho členmi sú zástupcovia odborových zväzov školstva v rámci ETUCE (Európsky odborársky výbor pre vzdelávanie) a zástupcovia zamestnávateľov v rezorte školstva v jednotlivých členských krajinách v rámci EFEE (Európska federácia zamestnávateľov v školstve). Rokovania ESSDE sú organizované a financované z úrovne Európskej komisie.

Na úvod rokovania vystúpila zástupkyňa riaditeľstva EK pre zamestnanosť Jitka Hrudová, ktorá informovala o aktivitách EÚ pri koordinácii sociálneho dialógu na európskej úrovni, či už vo forme Odporúčania Rady EÚ na **„Posilňovanie sociálneho dialógu v EÚ“** alebo Komuniké Európskej komisie s názvom „Posilňovanie sociálneho dialógu v EÚ: využitie jeho plného potenciálu pri spravodlivej tranzícii“. Obidva dokumenty prezentujú podporu sociálnemu dialógu a kolektívnemu vyjednávaniu a zdôrazňujú dôležitosť zvyšovania odborných kapacít odborových zväzov a zamestnávateľských organizácií na úrovni EÚ aj na vnútroštátnej úrovni. V kontexte plánovanej reorganizácie Európskeho sektorového sociálneho dialógu považujú ETUCE a EFEE za nevyhnutné posilniť súčasnú inštitucionálnu a finančnú úlohu Európskej komisie pri podpore sektorového sociálneho dialógu na úrovni EÚ.

Hlavným bodom rokovania bola diskusia a schválenie **Pracovného programu ESSDE na obdobie rokov 2024 - 2026**. Pracovný program predstavuje základ spolupráce sociálnych partnerov na európskej úrovni a umožňuje ďalej rozpracovať najdôležitejšie témy akými sú:

* Riešenie nedostatku učiteľov a ostatných zamestnancov školstva a zvyšovanie atraktivity učiteľského povolania
* Posilňovanie sociálneho dialógu naprieč Európou
* Digitalizácia a inovácie vo vzdelávaní
* Podpora vzdelávania v oblasti enviromentálnej udržateľnosti
* Zvyšovanie investícií do kvalitného vzdelávania a odbornej prípravy
* Zabezpečenie bezpečnosti a zdravia na pracovisku
* Podpora demokratickej kultúry, rovnosti a inklúzie v školstve
* Vysoké školstvo a výskum
* Zvyšovanie atraktivity profesií v rámci odborného vzdelávania a prípravy

Zástupkyňa CEDEFOP (Európske stredisko pre rozvoj odborného vzdelávania) prezentovala pripravovaný celoeurópsky **prieskum zameraný na učiteľov odborného vzdelávania** a majstrov odborného výcviku. Zástupkyne riaditeľstva EK pre vzdelávanie a kultúru prezentovali výsledky Monitoru vzdelávania a odbornej prípravy 2023 a správy Eurydice, v ktorej sa zamerali na štrukturálne indikátori ako napríklad starnutie populácie učiteľov, nedostatok mladých záujemcov o učiteľstvo predovšetkým v prírodovedných predmetoch, IT a cudzích jazykoch, pracovné podmienky v školstve, platy a profesijný rozvoj.

Plenárne zasadnutie ďalej schválilo **Akčný rámce na podporu atraktivity učiteľského povolania**, ktorý vznikol ako výsledok projektu európskych sociálnych partnerov ETUCE a EFEE. Schválené boli tiež Spoločné odporúčania sociálnych partnerov **pri podpore enviromentálnej udržateľnosti pri vyučovaní a riadení škôl**.

Na záver rokovania boli prítomní členovia informovaní **o prebiehajúcich projektoch** európskych sociálnych partnerov týkajúcich sa:

* riešenia psycho-sociálnych rizík následkom pandémie covid-19
* podpory kvalitného a inovatívneho riadenia v sektore vzdelávania
* implementácie nástroja na hodnotenie rizík v oblasti BOZP
* boja proti násiliu zo strany tretích strán (študenti, rodičia, verejnosť..)